title: تاويلانت
text: تاويلانت (معروفة حتى بأوجيلة، أودجيلة، أوݣيلة، تاوجيليت) (بلأمازيغية: ⵊⵍⴰⵏ ⵏ ⴰⵡⵉⵍⴻⵏ جلان ن أويلَن -لسان ناس أوجيلة-) هي لوغة مهددة (بتصنيف "إتنولوݣ" هي لوغة كاتحتاضر) من عائلة اللوغات لأمازيغية الشرقية اللي كاتهضر بيها الناس فواحة أوجيلة فإقليم برقة فليبيا. بسباب لوضعية اللي ليبيا فيها دابا، مابقاش يمكن للواحد يوصل لمعلومات على هاد اللوغة. واخّا هاكاك، ليستيعمال ديال تاويلانت ففيسبوك من طرف الناطقين وشبه الناطقين اللي مازال شباب زادت عطات معلومات إضافية عليها.
  
  معلومات عامة 
  تاويلانت داخلة فلمجموعة ديال اللوغات لأمازيغية الشرقية اللي هي طرف من اللوغات لأمازيغية. كاتشبه هاد اللوغة واحد الشوية لتاغديمسيت واخّا كاينة فخطر كتر منها، بتقديرات ديال 2000 حتال 3000 واحد هلّي اللي بقا كايهضر بيها. ليونيسكو كاتعتابر باللي تاويلانت هي لوغة مهددة بشكل كبير حيتاش الناطقين اللي كانو شباب ولّاو كبار وفاتو نص لعمر.
  
  تعرضات اللوغات لأمازيغية فليبيا بشكل كبير للقمع فلعهد ديال معمر لقدافي، اللي ممكن إيكون سباب رئيسي فلينقيراض ديال تاسكنيت وتعرض وحدين خرين للخطر، بحال تاويلانت نيت وتاغديمسيت. ليستيعمال ديال اللوغات لأمازيغية كان ممنوع، ولقدافي كان كاينكر باللي كاينين لأمازيغ فبلادو. فواحد لخطاب كان ݣال: "سمّيو راسكوم اللي بغيتو فديوركوم -أمازيغ، ولاد الشيطان، اللي كان، ولاكين فاش كاتخرجو من الدار راكوم ليبيين."
  كان لقدافي كايستهدف اللغويين اللي كانو مختصين، واخّا يكونو برّانيين، زيادة على النشطاء لأمازيغ. على هادشي ماكاينينش معطيات جديدة على اللوغات لأمازيغية فليبيا، واخّا حتى بلعربية، أولّا فلأنترنيت (على لعكس ديال اللوغات لأمازيغية فلمغريب أولا دزاير). واخّا هكاك، لليوم، الناس كاتستعملها فلفيسبوك.
  
  النضام دلكتبة 
  تاريخيا، كانت بعض اللوغات لأمازيغية كاتكتب بحرف تيفيناغ مابين لقرن التاني قبل لميلاد ولقرن التالت ميلادية. تاويلانت وبزاف ديال اللوغات لأمازيغية لخرين بقاو غير بالشفوي فبزاف ديال التواجد الحالي ديالهم. ليوما أغلبية اللوغات لأمازيغية كاتكتب بلخط لعربي أولا بالسكريپت اللاتيني، واخّا كانو محاولات ديال لإحياء دلخط ديال تيفيناغ الجديدة فبزاف ديال لمجالات. لقدافي منع ليستيعمال ديال لخط فديك 42 عام اللي حكم فيها، وداكشي لاش هاد لخط ماكايعنيش بزاف للناس ديال أوجيلة.
  
  لهضرة 
   فتاويلانت بقا داك لحرف ديال β (سمع كيفاش كايتنطق) بحال اللي كاين فاللوغة لأمازيغية لبديانية. ضاع هاد لحرف فباقي اللوغات لأمازيغية.
   لحرف ديال لكاف بقا عند تاويلانت فلبلايص اللي تحول فيهوم فلوغات أمازيغية خرة لحرف لياء. متال: تاويلانت: ⵜⴰⴽⵎⵎⵓⵙⵜ (تاكموست) مقابل تاشلحيت: ⵜⴰⵢⵎⵎⵓⵙⵜ (تايموست). لكلمة معناها رزمة أولّا حفنة.
   حرف السين (/s/) تحوّل لحرف الشين (/ʃ/)، وحرف الزاي (/z/) تحول لحرف لجيم (/ʒ/).
  
  التركيب 
  تاويلانت طراو فيها بزّاف ديال التغييرات فلمستوى ديال التراكيب:
   هاد اللوغة مافيهاش لحالات لإعرابية بحال اللوغات لأمازيغية لاخرة.
   مافيهاش شي كلمات اللي كايتزداو مع وحدين خرين بطريقة مابايناش.
   ليستيعمال ديال –a مع لمضاريع كايعبّر على لحالة ديال النتيجة. هاد لخاصية كاتشتاركها هاد اللوغة غير مع تاسيويت.
  
  عيون لكلام 
  
  لوغات أمازيغية
  ليبيا
  مقالة ب جودة مابيهاش (تصنيف د إحصائيات لمينحة د 2023)